Մատվեյ Պլատովի կիսանդրի (Կամենսկ-Շախտինսկի)

Մատվեյ Պլատովի կիսանդրի (), հուշարձան Ռուսաստանի Դաշնության Ռոստովի մարզի Կամենսկ-Շախտինսկի քաղաքում։ Նվիրված է Դոնի կազակական զորքի ատաման, հեծելազորի գեներալ, Ռուսական կայսրության XVIII դարի վերջի - XIX դարի սկզբի բոլոր պատերազմների մասնակից Մատվեյ Իվանովիչ Պլատովին (1753-1818)։ Բացվել է 2003 թվականի հոկտեմբերի 14-ին։

Պատմություն 
Հուշարձանը նվիրված է Մատվեյ Իվանոիվիչ Պլատովին, որը ծնվել է Դոնի կազակության մայրաքաղաք Չերկասկում (այժմ` գյուղ Ստարոչերկասկայա)։ Պլատովը Դոնի կազակության հերոս է, նա կյանքի 47 տարին նվիրել է մարտերին ու ճակատամարտերին։ Մ. Պլատովը ռուս-թուրքական պատերազմների մասնակից է, Ալեքսանդր Վասիլևիչ Սուվորովի աջակիցը։ Մասնակցել է Օչակովի և Իզմայիլի գրավմանը, 1812 թվականի Հայրենական պատերազմի հերոս է, Դոնի կազակական զորքի ռազմական ատաման։ Ռուսական բանակի արտասահմանյան արշավների ժամանակ Պլատովը ղեկավարել է կազակական կորպուսը։ Նրա առաջնորդությամբ կազակները հաղթել են ֆրանսիական, թուրքական և թաթարական զորքերին։

Ատամանի կիսանդրին տեղադրված է պատվանդանի վրա։ Այն բացվել է 2003 թվականի հոկտեմբերի 14-ին, Դոնի կազակների պաշտելի տոնի` Սուրբ Աստվածածնի օրը։ Հուշարձանը տեղադրվել է Սուրբ Աստվածածին եկեղեցու մոտ, ատաման Պլատովի անվան հրապարակում։ Պարսպապատված է աղյուսե ցածր սյունակներով ցանցկեն մետաղական ցանկապատով։

1921 թվականին Կամենսկ-Շախտինսկի քաղաքում ստեղծվել է ներկայիս Պլատովի հրապարակը։ Այն գոյացել է Պողոս և Պետրոս առաքյալների տաճարը քանդելուց հետո, որը կառուցվել էր մինչև գմբեթները, սակայն Առաջին համաշխարհային պատերազմի պատճառով շինարարությունը դադարեցվել էր։ Հրապարակը ստացել է Պետրոպավլովյան անվանումը։ Ավելի ուշ հրապարակում տեղադրվել է տաչանկայով հուշակոթող։ Խորհրդային իշխանության տարիներին հրապարակը կոչվել է հեղափոխական, խորհրդային ռազմական գործիչ, գեներալ-գնդապետ Եֆիմ Շչադենկոյի անունով, որը ծնվել էր Կամենսկայա գյուղում (ներկայիս Կամենսկ-Շախտինսկի քաղաքը)։ Սկզբնապես հրապարակը հասել է մինչև Ուկրաինական փողոց։

Հրապարակը վերանվանվել է 2010 թվականի սեպտեմբերին ի պատիվ Մատվեյ Իվանովիչ Պլատովի։ Հրապարակում տեղադրվել են Պլատովի կիսանդրին և հուշակոթող։ Հրապարակում տեղադրված է նաև «Պլատովի հրապարակ» մակագրությամբ հուշատախտակ և անվանումը պարզաբանող տախտակ։

Հղումներ 
 Памятник М.И. Платову 
 Бюст атамана М. И. Платова (Каменск-Ша́хтинский)
 Памятник атаману Платову

Ծանոթագրություններ 

2003 հիմնադրումներ
Ռոստովի մարզի հուշարձաններ